Guniang lok ma gikwano gitito botgi ci guniang maber.
Jo pa Lubanga gubedo ka tic ki kerogi me lok
Buriji bene ka pe gikuto i dwan me lwongo kikome, ci anga ma biyubbe pi cito i lweny?
Buriji ma kokone pe oniange maber twero kelo adwogi marac i kom dul mony ma otugo lweny i kom lumonene. I yo acel-lu bene, ka dano pe giniang lokwa, ci wigi romo nywene nyo gitimo gin mapat. (1 Kor. 14:9) Ki lok ada, ka watye ka tute me lok wek dano guniang, ci myero pe walok ata labongo tamone. Yecu onyuto lanen maber ma lubbe ki yero nyig lok matir. Nen kong pwonye mo macek dok mucwiny ma kicoyo i Matayo cura 5 me o i 7. Yecu pe otiyo ki lok ma niang iye tek; dok bene pe oloko ki gero nyo otiyo ki leb makec. Ma ka meno, en otiyo ki lok ma niang iye yot dok ogudo cwiny jo ma gubedo ka winyo lokke. Me labolle, me kweyo cwiny dano wek pe gubed ki par pi cam me nino ducu, en oloko i kom kit ma Jehovah pito kwede winyi me polo. I ngeye, i kare ma oporo jo ma winyo lokke ki winyi, en openyogi ni: “Wun pe piwu tek kato pigi woko?” (Mat. 6:26) Ki lok magi ma niang iye yot tutwal-li, Yecu okonyogi me niang pwony mo ma pire tek adada ki dok wek gunong kwe cwiny! wp15 12/1 3:13, 14
Wumedde ki mar i kinwu kekenwu macalo omego.
Te lokke ngo, ka kiwaco ni meno myero wanyut mar me omego? I leb Grik nyig lok me phi·la·del·phia ma Paulo otiyo kwede-ni te lokke ni “mar me omego.” Mar me omego kwako wat macok dok ma moko matek ma bedo i kin jo me gang acel nyo i kin lurem macok adada. (Jon 11:36) Pe waporo apora me bedo omege nyo lumege ento i ada watye omege ki lumege. (Mat. 23:8) Miti ma watye kwede i kom ngat acel acel tye i lok man ma wacci: “Wumarre kekenwu ki cwinywu ducu macalo omego, kun dano acel acel miyo deyo bot lawote.” (Rom. 12:10) Mar me omego kacel ki mar ma jenge i kom cik ma iye lac me Baibul konyo me dongo wat macok i kin jo pa Lubanga dok miyo ginote kacel. Lukricitayo ginyuto mar man bot luye ducu labongo paro pi rokgi. (Rom. 10:12) Macalo utmego, Jehovah opwonyowa me bedo ki mar me omego pi luwotwa.